b'\n_START_ARTICLE_\nEdmundas Sapranavi\xc4\x8dius\n_START_PARAGRAPH_\nEdmundas Sapranavi\xc4\x8dius (1936 m. sausio 2 d. Kaune), choro dirigentas ir pedagogas.\n_START_SECTION_\nBiografija\n_START_PARAGRAPH_\nBaig\xc4\x99s Kauno 1-osios berniuk\xc5\xb3 gimnazijos devynias klases, 1952\xe2\x80\x931955 choro dirigavimo mok\xc4\x97si Kauno J. Gruod\xc5\xbeio muzikos mokykloje (d\xc4\x97st. D. Vaitkut\xc4\x97). Dar besimokydamas prad\xc4\x97jo vadovauti Kauno 2-\xc5\xb3j\xc5\xb3 vaik\xc5\xb3 nam\xc5\xb3 chorui, kur\xc4\xaf pareng\xc4\x97 1955 respublikinei dain\xc5\xb3 \xc5\xa1ventei. 1955\xe2\x80\x931960 choro dirigavim\xc4\x85 studijavo Lietuvos valstybin\xc4\x97je konservatorijoje (d\xc4\x97st. J. Motiekai\xc4\x8dio klas\xc4\x97). Studijuodamas vadovavo Vilniaus universiteto ir Vilniaus pedagoginio instituto student\xc5\xb3 vokaliniams ansambliams, Vilniaus \xc5\xbeem\xc4\x97s \xc5\xabkio (1956\xe2\x80\x931959) ir prekybos (1959\xe2\x80\x931961) technikum\xc5\xb3 mergin\xc5\xb3 chorams. Prekybos technikumo 80 mergin\xc5\xb3 chor\xc4\x85 pareng\xc4\x97 1960 respublikinei dain\xc5\xb3 \xc5\xa1ventei ir konkurse peln\xc4\x97 antr\xc4\x85j\xc4\x85 viet\xc4\x85._NEWLINE_Nuo 1959 Vilniaus J. Tallat-Kelp\xc5\xa1os auk\xc5\xa1tesniosios muzikos mokyklos (konservatorijos) choro dirigavimo ir kit\xc5\xb3 disciplin\xc5\xb3 d\xc4\x97stytojas, nuo 1995 vyr. d\xc4\x97stytojas. 1964 suorganizavo pirm\xc4\x85 Lietuvoje jaun\xc5\xb3j\xc5\xb3 dirigent\xc5\xb3 konkurs\xc4\x85. 1967\xe2\x80\x931974 vadovavo mokyklos neakivaizdinio skyriaus choro studijai \xe2\x80\x93 1973 choras dalyvavo televizijos laidoje. 1971\xe2\x80\x931978 mergin\xc5\xb3 choro studijos, o 1978\xe2\x80\x931979 mi\xc5\xa1riojo choro studijos vadovas._NEWLINE_Nuo 1993 konservatorijos choro dirigavimo specialyb\xc4\x97s vadovas. I\xc5\xa1ugd\xc4\x97 arti 100 jaun\xc5\xb3j\xc5\xb3 choro dirigent\xc5\xb3._NEWLINE_1961\xe2\x80\x931963 E. Sapranavi\xc4\x8dius Vilniaus miesto vyr\xc5\xb3 choro vadovas, koncert\xc5\xb3 sureng\xc4\x97 Vilniuje ir Kaune. 1964\xe2\x80\x931965 ir 1975\xe2\x80\x931977 vyr\xc5\xb3 choro \xe2\x80\x9eVarpas\xe2\x80\x9c chormeisteris \xe2\x80\x93 dirigentas. 1965\xe2\x80\x931967 Vilniaus skai\xc4\x8diavimo ma\xc5\xa1in\xc5\xb3 gamyklos vyr\xc5\xb3 choro \xe2\x80\x9eElektronika\xe2\x80\x9c (1966) meno vadovas ir dirigentas. Gamykloje \xc4\xafk\xc5\xabr\xc4\x97 choro studij\xc4\x85, organizavo susitikimus ir diskusijas su kompozitoriais ir atlik\xc4\x97jais, koncertavo Baltarusijoje, Estijoje, o 1967 Lenkijoje ir \xc4\x8cekoslovakijoje. T\xc5\xb3 met\xc5\xb3 respublikiniame meno m\xc4\x97g\xc4\x97j\xc5\xb3 festivalyje \xe2\x80\x93 konkurse \xe2\x80\x9eElektronika\xe2\x80\x9c peln\xc4\x97 laureato vard\xc4\x85 ir I laipsnio diplom\xc4\x85. 1978\xe2\x80\x931988 Vilniaus gamybin\xc4\x97s d\xc5\xb3jofikacijos valdybos moter\xc5\xb3 ir vyr\xc5\xb3 vokalini\xc5\xb3 ansambli\xc5\xb3 vadovas. 1965\xe2\x80\x931968 ir 1979\xe2\x80\x931982 Vilniaus miesto medicinos darbuotoj\xc5\xb3 klubo moter\xc5\xb3 vokalinio ansamblio \xe2\x80\x9eSvaja" vadovas. Vadovavo ir kitiems Vilniaus miesto mokymo \xc4\xafstaig\xc5\xb3 bei organizacij\xc5\xb3 vokaliniams kolektyvams. 1980 jam suteikta pirma dirigento kategorija._NEWLINE_E. Sapranavi\xc4\x8dius \xe2\x80\x93 daugelio Vilniaus miesto ir respublikini\xc5\xb3 meno m\xc4\x97g\xc4\x97j\xc5\xb3 ap\xc5\xbei\xc5\xabr\xc5\xb3 bei konkurs\xc5\xb3 \xc5\xbeiuri narys ir pirmininkas. Para\xc5\xa1\xc4\x97 mokymo priemon\xc4\x99 \xe2\x80\x9eManualin\xc4\x97s dirigavimo technikos pagalbiniai pratimai\xe2\x80\x9c (1987), muzikos \xc5\xbeurnalas \xe2\x80\x9eGama\xe2\x80\x9c i\xc5\xa1spausdino (1995) problemin\xc4\xaf straipsn\xc4\xaf \xe2\x80\x9eApie manualin\xc4\x97s dirigavimo technikos vertinimo kriterijus\xe2\x80\x9c. 1998 i\xc5\xa1leido mokymo priemon\xc4\x99 \xe2\x80\x9eManualin\xc4\x97s dirigavimo technikos programa". Chorvedys aran\xc5\xbeavo k\xc5\xabrini\xc5\xb3 chorams ir vokaliniams ansambliams.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'